Aşa cum v-am informat, un cetăţean din Topoloveni s-a dus la hala în care avea amenajat un coteţ unde îşi creştea patru purcei, dar spre surprinderea sa a găsit uşa spartă şi animalele dispăruseră. A sesizat Poliţia Topoloveni şi în câteva ore oamenii legii i-au depistat pe autori. Ei sunt Cristian Laurenţiu D., de 32 de ani şi Dorin Ionuţ I., de 34 de ani, ambii din oraşul de pe Valea Cârcinovului.

Când au ajuns acasă la Cristian Laurenţiu D., poliţiştii au constatat că purceii fuseseră sacrificaţi şi carnea deja era pusă în saci. Suspecţii au recunoscut fapta, iar carnea a fost înapoiată păgubitului. Unul dintre împricinaţi era cunoscut de anchetatori fiindcă, în trecut, a comis mai multe furturi de vite şi chiar a fost condamnat. După administrarea probatoriului, cei doi au fost reţinuţi pe bază pentru 24 de ore şi prezentaţi Parchetului de pe lângă Judecătoria Topoloveni cu propunere de luare a unei măsuri preventive.

Procurorul de caz a dispus eliberarea celor doi fără a fi luată vreo măsură, pe motiv că au recunoscut faptele şi prejudiciul a fost recuperat parţial.